નવસારી નગરપાલિકા દ્વારા વર્ષોથી જર્જરિત મકાનો અંગે દુર્લક્ષ સેવવામાં આવ્યું છે. માત્ર પાલિકાના સત્તાધિશો દર વર્ષે ચોમાસુ પહેલા અગાઉની યાદી કાઢી માત્ર એકાદ વખત તસલ્લી ખાતર આંટાફેરા કરી મકાન જોઈ જર્જરિત હોવા અંગે નોટિસ પાઠવી દે છે. નવસારીમાં વર્ષોથી આ સિસ્ટમ બની ગઈ છે પરંતુ આજદિન સુધી નોટીસ પાઠવ્યા પછી જર્જરિત મકાન ધરાવતા માલિક કે સંચાલકો દ્વારા જર્જરિત મકાનનું રિપેરિંગ કામકાજ થયું છે કે કેમ તે અંગે ચકાસણી કરવામાં ઉણા ઉતરે છે. મળતી માહિતી મુજબ ચાલુ વર્ષે 80 મકાન ધારકોને જર્જરિત મકાનો હોવા બાબતે નોટીસ પાઠવી છે અને તાત્કાલિક ધોરણે તેને ઉતારી લેવા તાકિદ કરાઈ છે. જો તેમ નહીં કરાશે તો પાલિકા તે જર્જરિત મકાન ઉતારી પાડશે અને તેનો ખર્ચ મકાન માલિક કે સંચાલકે ભોગવવાનો રહેશે.